**Halgazdálkodási terv (2019-2020)**

*Sporthorgász Egyesületek Győr-Moson-Sopron megyei Szövetsége*

1. **Halgazdálkodási vízterület:**

neve: **Zátonyi Holt-Duna**

víztérkód: **08-161-1-1** (régi víztérkód: 000401)

területe: **37,64 ha**

elhelyezkedés, határai: A Zátonyi-Holt-Duna a bal parti Szivárgó csatornából történő vízkivételtől a Zátonyi zsilipig terjedő szakasz.

jellege: folyó

helyrajzi száma: Dunakiliti 058, 0193/4-5, 0192/1, 0191, Dunasziget 0290 0192/1, 0191, Dunasziget 0290

haszonbérleti díj: 19.000 Ft

neve: **Dunakiliti- és Vajkai-holtágak és vízrendszere (Gazfűi Duna és vízrendszere), az Újhídi-ág, az Orbán-éri összekötő csatorna, a Pontyos-Örvényi, valamint a Dunaremetei csatornák.**

víztérkód: **08-033-1-1** (régi víztérkód: 000478)

területe: **25,7 ha**

elhelyezkedés, határai: A Zátonyi zsiliptől a Püski zsilipig terjedő szakasza, és mellékágai. jellege: mentettoldali holtág

helyrajzi száma: Dunakiliti 058, 0193/4-5, 0192/1, 0191, Dunasziget 0290

haszonbérleti díj: 52.000 Ft

A Zátonyi-Holt-Duna a szigetközi ártér mentett oldalán található, közel 8 km hosszú, határozottan kanyargós lefutású mellékág. A szabályozások előtti időkben a Zátonyi-Duna a szigetközi hordalékkúp gerincén futó mederszakasz felől kapta felszíni vízellátását. A 19. század utolsó éveiben végrehajtott nagyvízi szabályozást követően az ármentesített oldalra kerülő mellékágak elvesztették közvetlen kapcsolatukat a Dunával, és azt követően vízpótlásukat döntően a talajvíz biztosította. A bősi vízlépcső üzembe helyezésekor, 1992-ben, számottevő mértékben csökkent a talajvíz szintje a Felső-Szigetköz térségében, és a mentett oldali mellékágak többnyire kiszáradtak. Az 1993 óta folyamatosan bővülő mentett oldali vízpótlórendszer viszont közvetlen felszíni betáplálással biztosítja a medrek vízellátását. A vízpótlás eredményeként az 1990-es évek közepére, az eredeti (19. századi) állapothoz hasonló, lassan áramló, 6-10 m3/s vízhozamú, ugyanakkor az áradásoktól mentesített víztér alakult ki a Zátonyi-Duna medrében.

1. **Halgazdálkodásra jogosult adatai:**

cégnév: Sporthorgász Egyesületek Győr-Moson-Sopron megyei Szövetsége

székhely: 9021 Győr, Bajcsy-Zs. u. 13.

nyilvántartási száma: 08-02-0001193

képviseli: Ivancsóné Dr Horváth Zsuzsanna, ügyvezető elnök

1. **Hasznosítási célok:**

***Elsődleges cél:***

* A Zátonyi Holt-Duna jellegének és adottságainak megfelelő őshonos halállomány védelme és fenntartható hasznosítása, a természetes élővilág biológiai sokféleségének (biodiverzitás) megőrzése mellett.

***További célok:***

* A horgászati igényeket kielégítő halfogási lehetőségek javítása a halállomány mesterséges utánpótlásával.
* A halállomány természetes utánpótlásának növelésére irányuló programjavaslat kidolgozása, különös tekintettel az élőhelyi változatosságot és konnektivitás helyreállító műszaki beavatkozások elősegítésére, valamint az ívó-, ivadéknevelő és vermelő helyek védelmére, illetve kialakítására.
* A horgászok természetben eltöltött szabadidős- és sporttevékenységeinek támogatása, a szervezett horgászturizmus továbbfejlesztésével és a kulturált pihenés feltételeinek kialakításával.
* A horgászok érdekeinek hatékony képviselete szakmai rendezvényeken, egyeztetéseken (pl. a holtág többcélú hasznosítása stb.) és egyéb fórumokon.
* A horgászat, mint aktív szabadidősport népszerűsítése, valamint a természet védelmére és szeretetére való nevelés elősegítése.
* A tudományos feladatokat ellátó intézményekkel, szervezetekkel való együttműködés kialakítása és fejlesztése, a hasznosított vízterület halállományára és a halgazdálkodási tevékenységre irányuló kutatások támogatása.
* A halgazdálkodási terv továbbfejlesztése, egyes fajok állományának célirányos növelése, a rendszeres haltelepítések tapasztalatainak, a halfogási adatsorok elemzésének, valamint a tudományos kutatások fontosabb eredményeinek értékelésével.
1. **Alkalmazható horgászati, halászati eszközök, módszerek:**

A horgászat a 2013. évi CII. számú halgazdálkodásról és hal védelméről szóló törvény és rendeletei, azok módosításai, a Horgászat Országos Szabályai és a Szövetség által jóváhagyott helyi horgászrend, továbbá a természetvédelmi előírások szerint gyakorolható.

Szabadidős kisszerszámos halászati engedély csak a Dunakiliti és Vajkai holtágakra adható ki, 5 darabban maximálva.

Halmentés, szaporításhoz anyahal gyűjtése, tudományos célt szolgáló felmérések stb. esetén további halfogó eszközökkel (pl. elektromos halászgép) is végezhető halászat, az illetékes hatóságok engedélyével és a Szövetség, mint halgazdálkodásra jogosult tájékoztatásával.

1. **Évenkénti haltelepítési adatok:**

A ***rendszeres haltelepítések*** a horgászati szempontból jelentősebb fajok állományainak növelésére irányulnak, az élőhelyi adottságok figyelembevételével.

|  |  |  |  |
| --- | --- | --- | --- |
| **halfaj** | **korosztály** | **egyedszám (db)** | **súly****(kg)** |
|  ponty \* | kétnyaras |  | 1.000 |
|  ponty \*  | háromnyaras |  | 7.000 |
| csuka | előnevelt | 8.000 |  |
| süllő | előnevelt | 5.000 |  |

\* A beszerzési lehetőségek függvényében, a népesítésre kerülő ponty pikkelyes, továbbá legalább 10 %-a nyurga formájú.

A ***nem kötelező érvénnyel telepítendő*** halfajok beszerzése bizonytalan. A haltermelők által kínált lehetőségeket és árakat mérlegelve, hatósági egyeztetést követően kerülhet sor kihelyezésükre.

|  |  |  |  |
| --- | --- | --- | --- |
| **halfaj** | **korosztály** | **egyedszám (db)** | **súly****(kg)** |
| dévérkeszeg \*\* | egy- v. többnyaras |  | 1.000 |
| compó \*\* | egy- v. többnyaras |  | 200 |
| csuka | két- v. többnyaras |  | 200 |

\*\* kétévente a beszerzési lehetőségektől függően

A Zátonyi-Dunán a horgászat által hasznosított halállományt elsősorban a haltelepítések tartják fenn, ezért a Szövetség nem kíván jelentősen változtatni az elmúlt évek haltelepítési gyakorlatán. A halállomány összetételében viszont bizonyos változtatás indokolt lehet, amelynek lényege, a pontycentrikus halállomány ragadozókkal (elsősorban csukával) történő bővítése. Ezen kívül – a beszerzési lehetőség függvényében – cél a vízterület őshonos halállományának bővítése. (például széles kárász, csapó sügér stb.)

1. **Tervezett intézkedések:**

A halőrök rendszeresen figyelemmel kísérik a vízterületen észlelhető változásokat. A horgászok a területi jegyükön feltüntetett telefonszámon, az anonimitás biztosítása mellett tehetnek bejelentést a vízterületen észlelt szabálytalanságokról, vízszennyezésekről, a halak szokatlan viselkedéséről (pipálás, tömeges kint rekedés, torlódás stb.), halpusztulásról és egyéb környezeti károkról. A beérkező jelzések alapján a megyei szövetség haladéktalanul eleget tesz tájékoztatási kötelezettségének a környezetvédelmi és vízügyi felügyelőség, illetve az egyéb szakhatóságok felé, az esetlegesen keletkező károk elhárításában is közreműködve.

A vízpart és a vízi élőhelyek károsításának mérséklése a környezetvédelem fontosságát tudatosító figyelemfelkeltő rendezvények szervezésével és információs anyagok tömegkommunikációs eszközökkel (pl. elektronikus média, folyóiratok stb.) történő terjesztésével. A szemetes helyen horgászó, vagy bizonyíthatóan szemetelő személyek a területi jegyük bevonásával, és bírsággal is büntethetőek.

A halgazdálkodási érdekek érvényesítése a holtág vízellátásának szabályozásában, valamint az élőhelyek helyreállítására, ökológiai állapotának javítására irányuló műszaki fejlesztések társadalmi megvitatásában, a vízügyi és a természetvédelmi hatóságokkal való konstruktív együttműködés fenntartásával.

Az aktuális halállomány helyzetértékelése, közvetlen halbiológiai és folyamökológiai vizsgálatok, valamint a halfogási adatsorok alapján, továbbá a horgászoktól és halőröktől érkező jelzések elemzésével. A helyzetértékelés eredményei alapján, a halak védelmét, szaporodását és fejlődését elősegítő műszaki beavatkozások (kíméleti területek kijelölése, ívóhelyek helyreállítása és létrehozása stb.) lehetőségeinek feltárása, a realizálható javaslatok megvalósításának kezdeményezése, egyeztetés az illetékes hatóságokkal, továbbá a megvalósításhoz szükséges pályázati támogatások megszerzésében való közreműködés.

1. **A vízi élővilág (növényzet és állatok) fenntartására tervezett intézkedések**

A *Zátonyi Holt-Duna* partvonala mentén, 10-100 m széles sávban többnyire bokorfüzesek, valamint a fűz ligeterdő maradványok alkotják a növényzetet. A parti zónában helyenként nádszegélyek, a lassan áramló sekélyebb mederszakaszokon pedig hínárállományok találhatóak. A vízterület számos szakasza védett növények (pl. tavirózsa, vízitök, békatutaj, rucaöröm stb.) és védett állatfajok (pl. kétéltűek, hüllők, vadrécék, gémek, sirályok, vidra, hód stb.) élőhelye. A parti sáv növényzetének és állatvilágának megóvását a Szövetség betartatja a horgászokkal, és felhívja a figyelmüket arra, hogy a védett, illetve a fokozottan védett természeti területeken (ezek bemutatására térkép is készült a horgászok részére) a természetvédelmi hatóságok külön engedélyével együtt érvényes csak a területi horgászjegyük.

1. **Halgazdálkodási kíméleti területek kijelölése**

A kormányhivatal földművelésügyi igazgatósága által a 2013. évi CII. számú halgazdálkodási törvény 4.§ (1) pontja alapján, a *Zátonyi Holt-Duna* halállományának védelme érdekében kijelölt kíméleti területek:

***telelő kíméleti területek***, ahol ***november 1-től február 28-ig*** tilos minden típusú pergető horgászat (gumihalazás is) és mindennemű csónakból való horgászat a doborgazi strand egész területén a Nefelejcs úti dűlők végéig (700 m), a teljes Bolla kanyar és e feletti 300 m-es szakasz, a Dunakiliti Teljes Bolla kanyar és e feletti 300 m-es szakasz, a Dunakiliti Tsz. major alatti Pintér fahídtól a csökös(tölgyes) kanyar végéig terjedő 600 m-es szakasz és a Dunakiliti Csölösztői híd (Diamant hotel) feletti szakasz a Szivárgó csatorna befolyóig.

1. **A halgazdálkodási vízterület őrzése:**

A *Zátonyi Holt-Duna* kiterjedt vízrendszerén folytatott horgászati tevékenység ellenőrzését a Szövetség 8 fő halászati őre látja el, kiegészítve 2 fő társadalmi halőrrel.

 Az ellenőrzési feladatok ellátásában már eddig is eredményes együttműködés alakult ki a rendőrséggel, a helyi önkormányzatokkal, a polgárőrséggel, valamint a területileg illetékes helyi horgászegyesületekkel.

A térségi rendőri szervekkel meglévő együttműködés alapján a halőri ismeretekkel rendelkező hivatásos rendőrök szolgálatuk során önállóan is ellenőrzik a horgászati szabályok betartását, illetve a hivatásos halászati őrökkel együtt közös ellenőrzéseket végeznek.

A víz minőségének védelme érdekében a megyei Szövetség képviselői, vezetőségi tagjai, valamint a térségben tevékenykedő halőrök rendszeresen figyelemmel kísérik a vízterületet. A tudomásukra jutott esetleges vízminőség romlásról, halpusztulásról az illetékes hatóságokat haladéktalanul tájékoztatják.

1. **Területi engedélyek típusai és tervezett mennyisége:**

|  |  |
| --- | --- |
| **Területi jegy típusa**  | **Mennyiség (db)** |
| Felnőtt éves, heti, 24 órás | Korlátlan |
| Kedvezményezett éves, heti, 24 órás | Korlátlan |

Kedvezményezett jegy: ifjúsági, vagy 65 év feletti, valamint turista állami jeggyel rendelkező horgászok részére.

A Szövetség a vízterületre érvényes éves, heti és 24 órás, valamint megyei összevont területi jegyet ad ki. A csónakból történő horgászat csónakos kiegészítőjegy váltásával lehetséges.

Szabadidős kisszerszámos halászati engedély csak a Dunakiliti és Vajkai holtágakra adható ki, 5 darabban maximálva.

1. **Helyi horgászrend:**
* A felnőtt horgász a napi darabszám korlátozással is védett halfajokból naponta fajonként 2 db-ot, összesen 4 db-ot, a napi darabszám korlátozása alá nem eső fajokból maximum 5 kg-ot tarthat meg.
* A kedvezményezett jeggyel rendelkező horgász a napi darabszám korlátozással is védett halfajokból naponta fajonként 2 db-ot, összesen 3 db-ot, a napi darabszám korlátozása alá nem eső fajokból összesen 5 kg-ot tarthat meg.
* A felnőtt horgász az éves területi jeggyel összesen 30 db, a kedvezményezett éves területi jeggyel rendelkező horgász pedig 15 db napi darabszám korlátozással védett halat foghat. A kvóta elérésekor lehetőség van új területi jegy váltására.
* A 70 cm feletti méretű pontyot megtartani tilos, azt a horogtól való megszabadítás után kíméletesen vissza kell engedni a vízbe.
* Az amur legkisebb kifogható mérete 50 cm.
* A 40 cm feletti dévérkeszeget megtartani tilos, azt a horogtól való megszabadítás után kíméletesen vissza kell engedni a vízbe.
* Szemetes helyen horgászni tilos. A horgászhelyen talált szemetet, hulladékot a horgász köteles a horgászat megkezdése előtt szemetes zsákba összegyűjteni, a horgászat alatt keletkező hulladékot összegyűjtve szemetes zsákban tárolni, és azt a horgászat befejeztével magával vinni. Szemetes horgászhelyen való horgászatért első esetben fogási naplóba figyelmeztetést kap, második esetben a területi jegy a helyszínen bevonásra kerül.
* Az előre eltervezett telepítések után egy hetes fogási tilalom kerül bevezetésre a telepített halfaj célzott horgászatára és elvitelére vonatkozóan.
* A vízterületen maximum 4kw-os csónakmotor használható
* A vizen, vagy parton foglalt hely nincs (kivéve az üdülők előtt épített magánstégeket). Tilos etetőkarót, etetőbóját, horgászállást és tanyát létesíteni, valamint etetőhajót használni.
* A vízterületen a telepítés napján 0 órától másnap reggel 6 óráig horgászni tilos.
* November 1-től február 28-ig tilos minden típusú pergető horgászat (gumihalazás is) és mindennemű csónakból való horgászat a doborgazi strand egész területén a Nefelecs úti dűlők végéig (700 m), a teljes Bolla kanyar és e feletti 300 m-es szakasz, a Dunakiliti Teljes Bolla kanyar és e feletti 300 m-es szakasz, a Dunakiliti Tsz. major alatti Pintér fahídtól a csökös(tölgyes) kanyar végéig terjedő 600 m-es szakasz és a Dunakiliti Csölösztői híd (Diamant hotel) feletti szakasz a szivárgó csatorna befolyóig!
* Tilos a lékhorgászat.
* Fokozottan védett a természeti terület a Kiliti-Cikolai Duna-ág. Ezen belül a két kis sziget a Bozi híd alatt, a jobb part a Bozi híd előtti kanyarban, a jobb part a Bozi hídtól a tsz-majorig. A felsorolt területeken tilos a parton horgászni! Horgászni csak csónakból szabad. A fokozottan védett területen mindennemű csónakmotor használata tilos!
* A helyi horgászrendben nem szabályozott kérdésekben a hatályos halgazdálkodásról és a hal védelméről szóló törvény, valamint a kapcsolódó végrehajtási rendelet és az országos horgászrend az irányadó.
* A hallépcső kíméleti terület, ezért egész évben tilos mindennemű horgászat és halászat a *kialakított hallépcsőkben*, és a betorkollásuk alatt és a kiágazásuk felett 50 méterrel.
* Tilos a horgászat és a halászat azon műtárgyakról, ahol az Észak-dunántúli Vízügyi Igazgatóság azt táblával tiltja.
* A horgászrend előírásai a kisszerszámos halászra is vonatkoznak.
* A doborgazi strand teljes területén (fahídtól a strand felső határa tábla vonaláig) június 15-től augusztus 31-ig napközben 09 órától 20 óráig mindennemű horgászat TILOS!
* Akit a halgazdálkodási hatóság jogerősen eltilt a horgászattól, vagy halászattól, annak a személynek a területi jegyét a Szövetség az eltiltása lejártát követően sem adja vissza. /13/2017.(09.14.) számú elnökségi határozat/
* Akit horgászattal vagy halászattal kapcsolatos bűncselekményben elmarasztal a bíróság, az a személy 10 évig nem válthat területi jegyet a Szövetség kezelésében lévő vízterületekre. /14/2017.(09.14.) számú elnökségi határozat/
1. **Záradék:**
2. A halgazdálkodási terv hatálya: 2019. január 1. – 2020. december 31.

Győr, 2018. 11. 05.

 ph. …………………………………………………….

 halgazdálkodási hasznosító